A BIZOTTSÁG 214/2007/EK RENDELETE
(2007. február 28.)
a Közösségi Vámkódex létrehozásáról szóló 2913/92/EGK tanácsi rendelet végrehajtására vonatkozó rendelkezések megállapításáról szóló 2454/93/EGK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a Közösségi Vámkódex létrehozásáról szóló, 1992. október 12-i 2913/92/EGK tanácsi rendeletre (1) és különösen annak 247. cikkére,
mivel:
(1)
A 2454/93/EGK bizottsági rendelet (2) a vámkontingensek kezelésére vonatkozó rendszert hozott létre. A behozatali adminisztratív terhek és költségek csökkentése, valamint a kezelés egységességének elősegítése érdekében rendelkeztek arról, hogy egyes vámkontingensek kritikusnak tekintendők. A rendszerre vonatkozó tapasztalatok és a tagállamok, valamint a Bizottság közötti elektronikus adatcsere egyre növekvő alkalmazása rámutatott arra, hogy a kritikus minősítés meghatározásához használt követelmények a közösségi saját források veszélyeztetése nélkül tovább enyhíthetők. Ennek megfelelően a vámkontingens akkor minősül kritikusnak, ha az induló kontingensmennyiség 90 %-át használták fel a jelenlegi rendszerben meghatározott 75 % helyett.
(2)
A behozatallal és a kivitellel kapcsolatos megfigyelési adatok szükségessége jelentősen nőtt. Következésképpen áruk felügyelete esetében a tagállamoknak a mostani rendszerben meghatározottaknál gyakrabban kellene részletes adatokat szolgáltatni a Bizottság részére a szabad forgalomba bocsátásra irányuló vámáru-nyilatkozatok vagy a kiviteli nyilatkozatok tekintetében. Amennyiben az egyszerűsített eljárás szerinti vámáru-nyilatkozat kibocsátásának időpontjában nem vagy csak részben állnak rendelkezésre ezek az adatok, később kell azokat benyújtani.
(3)
A 2454/93/EGK rendeletet ezért ennek megfelelően módosítani kell.
(4)
Az e rendeletben előírt intézkedések összhangban vannak a Vámkódexbizottság véleményével,
ELFOGADTA EZT A RENDELETET:
1. cikk
A 2454/93/EGK rendelet a következőképpen módosul:
1.
A 308a. cikk (10) bekezdésében a „10 ECU” kifejezés helyébe a „10 EUR” kifejezés lép.
2.
A 308c. cikk a következőképpen módosul:
a)
az (1) bekezdésben a „75 %-a” kifejezés helyébe a „90 %-a” kifejezés lép;
b)
a (3) bekezdésben a „75 %-a” kifejezés helyébe a „90 %-a” kifejezés lép.
3.
A 308d. cikk helyébe a következő rendelkezés lép:
„308d. cikk
(1) Ha közösségi felügyeletre van szükség, a tagállamok hetente legalább egy alkalommal közlik a Bizottsággal a szabad forgalomba bocsátásra irányuló vámáru-nyilatkozatokra vagy a kiviteli nyilatkozatokra vonatkozó adatokat.
A tagállamok együttműködnek a Bizottsággal a bizottság keretében annak meghatározása érdekében, hogy milyen adatok szükségesek a szabad forgalomba bocsátásra irányuló vámáru-nyilatkozatokról vagy a kiviteli nyilatkozatokról.
(2) Az 1. pont szerinti adatokat bizalmasan kell kezelni.
A tagállamokra vonatkozó konszolidált adatok azonban hozzáférhetőek minden tagállam jogosult felhasználói számára.
A tagállamok a Vámkódexbizottság keretében együttműködnek a Bizottsággal a konszolidált adatokhoz való jogszerű hozzáférésre vonatkozó gyakorlati szabályok meghatározásában.
(3) Bizonyos termékek esetében a felügyelet bizalmasan történik.
(4) Amennyiben a 253-267. és a 280-289. cikkek szerinti egyszerűsített eljárások keretében az e cikk 1. pontjában hivatkozott adatok nem állnak rendelkezésre, a tagállamoknak a kiegészített vagy a kiegészítő vámáru-nyilatkozat elfogadásának időpontjában rendelkezésre álló adatokat kell közölniük a Bizottsággal.”
2. cikk
E rendelet az Európai Unió Hivatalos Lapjában történő kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2007. február 28-án.